სინალოის კარტელი
სინალოის კარტელი (ესპ. Cártel de Sinaloa, აგრეთვე ცნობილი როგორც გუსმან-ლოერას ორგანიზაცია, წყნაროკეანური კარტელი, ეს უკანასკნელი მექსიკის სანაპიროსგან გამომდინარე სადაც კარტელი დაარსდა. კარტელის სხვა სახელებია ასევე ფედერაცია და სისხლიანი ალიანსი.) — საერთაშორისო ნარკოტიკებით მოვაჭრე და ფულის გათეთრებაში მონაწილე ორგანიზებული კრიმინალური სინდიკატი. დაარსდა 1980-იანი წლების შუა პერიოდში და მისი ძირითადი ბაზა მექსიკის ქალაქ კულიაკანში მდებარეობს, ხოლო ოპერაციებს ქვემო კალიფორნიის, დურანგოს, სონორისა და ჩიუაუის შტატების ტერიტორიებზე ახორციელებს. კარტელი ნაწილობრივ გაიხლიჩა, როცა სინალოის კარტელი ძმებმა ბელტრან-ლეივებმა დატოვეს. აშშ-ის სადაზვერვო საზოგადოება სინალოის კარტელს განიხილავს, როგორც „ნარკოტიკებით ვაჭრობის ყველაზე ძლევამოსილ ორგანიზაციას მსოფლიოში“, ხოლო 2011 წელს გაზეთმა Los Angeles Times-მა მას „მექსიკის ყველაზე ძლევამოსილი ორგანიზებული კრიმინალური დაჯგუფება“ უწოდა. სინალოის კარტელი „ოქროს სამკუთხედთან“ ასოცირდება, რომელიც სინალოის, დურანგოსა და ჩიუაუის შტატებს მოიცავს. რეგიონი მექსიკური ოპიუმისა და მარიხუანის მთავარი მწარმოებელია. აშშ-ის მთავარი პროკურორის განცხადებით, 1990-2008 წლებში სინალოის კარტელმა ამერიკის შეერთებულ შტატებში თითქმის 200 ტონა კოკაინისა და დიდი რაოდფენობით ჰეროინის გავრცელება მოახდინა. ნარკოტიკების ეროვნული სადაზვერვო ცენტრის თქმით, აშშ-ის ტეროტორიაზე კოკაინის, ჰეროინის, მეტამფეტამინის, მარიხუანასა და MDMA-ს მთავარი გამავრცელებელი სინალოის კარტელია. ის არის უკანონო ფენტანილის მთავარი მიმწოდებელი ჩრდილოეთ ამერიკაში. 2017 წლიდან სინალოის კარტელი არის ყველაზე აქტიური ნარკოკარტელი რომელიც ამერიკის შეერთებული შტატების მთელ ტერიტორიაზე ნარკოტიკების უკანონო კონტრაბანდასა და ვაჭრობას ახორციელებს. ხოაკინ „ელ ჩაპო“ გუსმანის დაპატიმრების შემდეგ, კარტელს ისმაელ სამბადა გარსია (მეტსახელად ელ მაიო) და გუსმანის შვილები, ივან არჩივალდო გუსმან სალასარი და ალფრედო გუსმან სალასარი ხელმძღვანელობენ.